**§ 1. Navn**

stk. 1 Foreningens navn er KULTURHUSET VIG BIO.

stk. 2 Forenings hjemsted er Ravnsbjergvej 2, 4560 Vig.

**§ 2. Formål**

Foreningens formål er at benytte Kulturhuset Vig Bio’s lokaler til visning af film og udlejning til kulturelle arrangementer

**§ 3. Medlemskab**

stk. 1 Som medlemmer kan optages personer, der har interesse for Kulturhuset Vig Bio’s virke

stk. 2 Hvert medlem har 1 stemme ved generalforsamlinger.
Medlemmer i kontingentrestance har ikke adgang til generalforsamlinger.

stk. 3 Medlemsåret følger kalenderåret. Årligt kontingent opkræves i januar kvartal.

stk. 4 Kontingent fastsættes på den ordinære generalforsamling.

**§ 4. Foreningens ledelse**

stk. 1. Foreningen ledes af en bestyrelse på 5 personer, der består af formand, næstformand og sekretær samt 2 øvrige medlemmer.
Bestyrelsen konstituerer sig selv efter generalforsamlingen.
Vedtagelse i bestyrelsen kræver simpelt stemmeflertal, dog er formandens stemme, i tilfælde af stemmelighed, udslagsgivende.
Bestyrelsen er beslutningsdygtig, når mindst 3 medlemmer er til stede.
Bestyrelsesmedlemmer vælges for en toårig periode.

stk. 2 I lige år vælges 3 bestyrelsesmedlemmer, i ulige år vælges 2 bestyrelsesmedlemmer.

stk. 3 2 personer vælges som suppleanter til bestyrelsen. Disse vælges for en toårig periode med 1 på valg i lige år og 1 på valg i ulige år.

stk. 4 Bestyrelsesmøder afholdes efter behov. Er et bestyrelsesmedlem forhindret i at give møde to på hinanden følgende bestyrelsesmøder, kan suppleant(er) indkaldes til bestyrelsens arbejde.

stk. 5 Bestyrelsen ansætter og afskediger personale.

**§ 5. Arbejdsgrupper**

stk. 1 Generalforsamlingen nedsætter i lige år arbejdsgrupper til gennemførelse af foreningens opgaver efter behov, dog max. 5 medlemmer til hver arbejdsgruppe.

stk. 2 Arbejdsgruppernes arbejdsplaner godkendes af bestyrelsen. Mindst et bestyrelsesmedlem skal være repræsenteret i de primære arbejdsgrupper.
Andre arbejdsgrupper vælger en formand, som refererer til bestyrelsen.

**§ 6. Regnskab og revision**

stk. 1 Foreningens regnskabsår er kalenderåret. Bestyrelsen er ansvarlig for at regnskabet aflægges efter den til enhver tid gældende lovgivning.

stk. 2 Regnskabet skal før den ordinære generalforsamling være revideret af 1 udenfor bestyrelsen valgt revisor, samt 1 registreret revisor udpeget af bestyrelsen.

stk. 3 I økonomiske spørgsmål tegnes foreningen af 3 bestyrelsesmedlemmer i forening.
Bestyrelsen fastsætter selv tegningsregler om den daglige drift, herunder udstedelse af fuldmagt eller prokura.

stk. 4 Foreningens formue anbringes i et anerkendt pengeinstitut og bør så vidt muligt være rentebærende.

stk. 5 Alene foreningen hæfter for sine forpligtelser og foreningen hæfter med den hele, til enhver tid eksisterende formue.
Foreningens medlemmer har ingen økonomiske forpligtelser overfor foreningen, bortset fra kontingentet.

**§ 7. Generalforsamling**

stk. 1 Generalforsamlingen er foreningens højeste myndighed og er beslutningsdygtig uanset antallet af fremmødte medlemmer, bortset fra bestemmelserne i § 8 stk. 1 og § 9 stk. 1.

stk. 2 Generalforsamlingens beslutninger træffes ved simpelt stemmeflertal blandt de afgivne stemmer. Afstemningen skal foregå skriftligt, såfremt 1 medlem fremsætter begæring herom. Stemmeafgivning kan kun udøves ved personligt fremmøde med gyldigt medlemsbevis.

stk. 3 Ordinær generalforsamling afholdes hvert år i januar kvartal.

stk. 4 Dagsorden for den ordinære generalforsamling skal mindst indeholde følgende punkter:

1. Valg af dirigent + 2 stemmetællere.
2. Beretning om foreningens virksomhed, og arbejdsplan for det kommende år.
3. Fremlæggelse af revideret årsrapport.
4. Indkomne forslag.
5. Nedsættelse af arbejdsgrupper (i lige år).
6. Fastsættelse af kontingent.
7. Valg
8. bestyrelsesmedlemmer (3 vælges i lige år / 2 vælges i ulige år)
9. suppleant til bestyrelsen (1 vælges i lige år / 1 vælges i ulige år)
10. Eventuelt.

stk. 5 Indkaldelse til ordinær generalforsamling skal ske med mindst 3 ugers varsel pr. mail, ved opslag i biografen og på Vig Bio’s hjemmeside, med dagsorden iflg. vedtægterne.

stk. 6 Forslag til beslutning på generalforsamlingen skal fremsendes skriftligt senest 7 dage før generalforsamlingen.

stk. 7 Ekstraordinær generalforsamling afholdes, når bestyrelsen finder anledning dertil, eller når mindst 1/5 af medlemmerne fremsætter skriftlig anmodning derom til bestyrelsen med motiveret dagsorden.

stk. 8 Ekstraordinær generalforsamling afholdes senest 3 uger efter, at der er fremsat anmodning herom.

stk. 9 Indkaldelse til ekstraordinær generalforsamling sker skriftligt til medlemmerne med mindst 10 dages varsel.

**§ 8. Vedtægtsændringer**

stk. 1 Ændringer af vedtægterne vedtages på en generalforsamling med almindeligt stemmeflertal, når mindst halvdelen af foreningens medlemmer er til stede, eller når 2/3 af de fremmødte medlemmer stemmer herfor.

stk. 2 Forslag til vedtægtsændringer skal offentliggøres til medlemmerne inden generalforsamlingen på Vig Bio’ hjemmeside.

stk. 3. Vedtægtsændringer træder i kraft med virkning fra den generalforsamling, de vedtages på.

**§ 9. Opløsning**

stk. 1 Til foreningens opløsning kræves vedtagelse på en ekstraordinær generalforsamling med mindst 2/3 majoritet af samtlige foreningens medlemmer.

stk. 2 Er 2/3 af medlemmerne ikke til stede ved generalforsamlingen, kan bestyrelsen senest 30 dage efter indkalde til en ny generalforsamling, hvor opløsning kan vedtages med almindeligt stemmeflertal blandt de fremmødte medlemmer.

stk. 3 I tilfælde af foreningens opløsning tilfalder dens formue og øvrige ejendele Odsherred Kommune, mens alle arkivalier tilgår Odsherred Lokalhistoriske arkiv.

**§ 10. Vedtægternes ikrafttræden**

stk. 1 Vedtaget på den stiftende generalforsamling den 23. september 1985, med ændringer 13. marts 1986, 23. februar 1992, 9. marts 1997, 27. marts 2007, 30. marts 2010, 24. marts 2011, 5. marts 2013, 29. marts 2016 og 5. september 2021.



5. sept. 2021

**VEDTÆGTER**